Business Hi-Tech

DB Global Technology, centrul de tehnologie al băncii germane Deutsche Bank, a lansat Java School, un program pentru instruirea studenţilor aflaţi în ultimul an de studiu şi masteranzilor facultăţilor cu profil IT&C care vor să aprofundeze limbajul de programare Java. Programul va dura trei luni, timp în care cei 20 de participanţi aleşi vor fi remuneraţi, iar la finalizarea acestuia participanţii se vor putea alătura echipei DB Global Technology. „Java School va demara pe 29 februarie 2016 şi se va derula pe parcursul a trei luni, participanţii fiind remuneraţi pe durata programului. La finalizarea acestuia, absolvenţii vor avea posibilitatea de a urma o carieră în cadrul DB Global Technology“, a spus Iulia Cîrmaciu, director de resurse umane în cadrul centrului de tehnologie al Deutsche Bank.

Centrul de tehnologie DB Global Technology dezvoltă soluţii software pentru operaţiunile globale ale Deutsche Bank şi reprezintă o platformă pentru ingineri software cu nivel înalt de pregătire, fiind operaţional din ianuarie 2014.

Persoanele interesate să participe la programul Java School derulat de către DB Global Technology se pot înscrie în perioada 18 ianuarie – 11 februarie 2016, prin trimiterea unui e-mail cu subiectul Java School – Înscriere, însoţit de CV, la adresa hrsupport.ro@db.com